b'\n_START_ARTICLE_\n4-oji Rusijos karin\xc4\x97 baz\xc4\x97\n_START_SECTION_\nPrie\xc5\xa1istor\xc4\x97\n_START_PARAGRAPH_\nPo 1991\xe2\x80\x931992\xc2\xa0m. Piet\xc5\xb3 Osetijos karo pagal Dagomyso sutartis apie taik\xc5\xb3 Gruzijos ir Osetijos konflikto sureguliavim\xc4\x85 buvo sukurta Mi\xc5\xa1rioji kontrol\xc4\x97s komisija i\xc5\xa1 4 \xc5\xa1ali\xc5\xb3 (Gruzija, Piet\xc5\xb3 Osetija, Rusija ir \xc5\xa0iaur\xc4\x97s Osetija) atstov\xc5\xb3. Nuo 1993\xc2\xa0m. iki 2008\xc2\xa0m. Piet\xc5\xb3 Osetijoje buvo dislokuotos Mi\xc5\xa1riosios taikos palaikymo paj\xc4\x97gos, kurias sudar\xc4\x97 trys batalionai, Rusijos, Gruzijos ir P.Osetijos), taip pat Cchinvalyje buvo ESBO Steb\xc4\x97toj\xc5\xb3 misija. Prie\xc5\xa1 2008\xc2\xa0m. Piet\xc5\xb3 Osetijos kar\xc4\x85 Gruzijos taikdariai, \xc4\xaf\xc4\x97j\xc4\x99 \xc4\xaf Mi\xc5\xa1ri\xc4\x85sias taikos palaikymo paj\xc4\x97gas, paliko paj\xc4\x97g\xc5\xb3 teritorij\xc4\x85, gruzin\xc5\xb3 padaliniai \xc4\x97m\xc4\x97 nebepaklusti Mi\xc5\xa1ri\xc5\xb3j\xc5\xb3 taikos palaikymo paj\xc4\x97g\xc5\xb3 vadovybei. Po 2008\xc2\xa0m. karo, prad\xc4\x97to Gruzijos,, Mi\xc5\xa1riosios taikos palaikymo paj\xc4\x97gos nustojo egzistuoti._NEWLINE_Pasibaigus karui ir Rusijai pripa\xc5\xbeinus Piet\xc5\xb3 Osetij\xc4\x85  buvo priimtas nutarimas P. Osetijoje \xc4\xafkurti nuolat veikian\xc4\x8di\xc4\x85 Rusijos karin\xc4\x99 baz\xc4\x99._NEWLINE_Karin\xc4\x97 baz\xc4\x97 pavaldi Rusijos Federacijos Piet\xc5\xb3 karin\xc4\x97s apygardos vadovybei. Dabar vienais naujausi\xc5\xb3 baz\xc4\x97je esan\xc4\x8di\xc5\xb3 ginkl\xc5\xb3 yra operatyvini\xc5\xb3 taktini\xc5\xb3 raket\xc5\xb3 kompleksas \xe2\x80\x9eTo\xc4\x8dka U\xe2\x80\x9c (juo ginkluotas vienas baz\xc4\x97je dislokuotas divizionas). Kitas modernus ginklas yra reaktyvin\xc4\x97 salvin\xc4\x97 sistema \xe2\x80\x9eSmer\xc4\x8d\xe2\x80\x9c, kuria ginkluotas kitas divizionas. Gruzijos u\xc5\xbesienio reikal\xc5\xb3 ministerija taigia, kad Rusija P. Osetijoje dislokavo zenitin\xc4\xaf raket\xc5\xb3 kompleks\xc4\x85 S-300, ta\xc4\x8diau Rusijos gynybos minsterija teigia, kad \xc5\xa1i\xc5\xb3 raket\xc5\xb3 P. Osetijoje n\xc4\x97ra.\n_START_SECTION_\n\xc4\xaek\xc5\xabrimas\n_START_PARAGRAPH_\nBaz\xc4\x97 suformuota 2009\xc2\xa0m. vasario 9 d. 693-ojo moto\xc5\xa1auli\xc5\xb3 pulko i\xc5\xa1 19-osios moto\xc5\xa1auli\xc5\xb3 divizijos. 2010\xc2\xa0m. baland\xc5\xbeio 7 d. Rusijos gynybos ministras Anatolijus Serdiukovas ir Piet\xc5\xb3 Osetijos ministras Jurijus Tanajevas pasira\xc5\xa1\xc4\x97 \xe2\x80\x9eSutart\xc4\xaf apie jungtin\xc4\x99 karin\xc4\x99 baz\xc4\x99 Piet\xc5\xb3 Osetijos teritorijoje\xe2\x80\x9c._NEWLINE_Pagal Rusijos ir Piet\xc5\xb3 Osetijos sutart\xc4\xaf \xc4\xaf baz\xc4\x97s sud\xc4\x97t\xc4\xaf \xc4\xafeina buv\xc4\x99 taikdari\xc5\xb3 objektai Cchinvalyje, poligonas Dzarceme, karinis miestelis ir aviabaz\xc4\x97 D\xc5\xbeavoje, karinis miestelis radiolokacinei kuopai 4\xc2\xa0km \xc4\xaf \xc5\xa1iaur\xc4\x99 nuo Cchinvalio, bendrojo bazavimo aerodromas Kurtoje. Numatyta, kad visais \xc5\xa1iais objektais naudosis tiek Rusijos, tiek Piet\xc5\xb3 Osetijos ginkluotosios paj\xc4\x97gs. Mokestis u\xc5\xbe naudojim\xc4\x85si baze nenumatytas. Baz\xc4\x97s naudojimo trukm\xc4\x97\xc2\xa0\xe2\x80\x93 49 metai, numatytas automatinis kartotinis prat\xc4\x99simas papildomiems 15 met\xc5\xb3 laikotarpiams._NEWLINE_Piet\xc5\xb3 Osetijoje dislokuoti apie 4000 Rusijos kari\xc5\xa1ki\xc5\xb3. 2012\xc2\xa0m. numatyta baz\xc4\x97je suformuoti vadinam\xc4\x85j\xc4\xaf \xe2\x80\x9eosetin\xc5\xb3 batalion\xc4\x85\xe2\x80\x9c, kuriame tarnaus Piet\xc5\xb3 Osetijos gyventojai. Bataliono kariai v\xc4\x97liau tur\xc4\x97s tapti Piet\xc5\xb3 Osetijos armijos branduoliu.'